**План-конспект по БДП**

Изготвен от Александриана Овчарова – учител

**Образователно направление:** Околен свят

**Тема:** „На улицата“

**Възрастова група:** Втора възрастова група

**Ядро:** Социална и здравословна среда

**Образователни задачи:**

* Актуализиране на представите на децата за правилата за безопасно движение на улицата
* Конкретизиране на знанията за светофар и пешеходна пътека

**Средства:** песен,стихотворение, обръчи, топки, флагчета, гатанки

**Интегративни връзки:** Български език и литература; Музика

**Времетраене на ситуацията:** 20 минути

**Ход на ситуацията:**

За мотивация на децата използвам песента „Светофар“.

След като чуем и изпеем песента излизаме на двора на детската градина. С децата сме пешеходци, затова се движим по „тротоара“. Стигаме до кръстовище, което се охранява от светофар. Вниманието на децата се насочва към него и неговите цветове – червено, жълто и зелено. Назоваваме няколко пъти името на светофара, именуваме неговите цветове и тяхното значение, описваме начина на подреждането им върху светофара.

Учителят уточнява, че като пешеходци децата се водят от друг светофар, а именно двусекционния, който има червен и зелен цвят. Той обяснява, че трябва да се пресича само при зелен сигнал на светофара, като преди да тръгнат по пешеходната пътека, трябва да се огледат и да бъдат хванати за ръката на възрастен човек.

Децата са подредени в колона и учителят им предлага да пресекат заедно улицата. Това може да се случи само при даден зелен сигнал от светофара и на точно определено място, а именно – на пешеходната пътека. Тя има бели и черни ивици. Наричаме я още „зебра“, защото прилича на познатото ни животно. Той рецитира стихотворение пред децата, за да затвърди техните знания:

*Той е наш добър другар
и се казва светофар.
Трафика сам управлява,
правилата уважава.
Пътищата контролира
и не спира да намига.
Все на поста си стои
Има точно три очи.
От червеното се бой
и на мястото си стой!
Жълтото какво гласи?
По-добре се приготви.
Щом зелено е тогава,
време е да се минава.*

Учителят припомня още веднъж, че най-безопасното място за пресичане е там, където има светофар и пешеходна пътека.

Учителят предлага на децата да изиграят няколко весели игри на детската площадка.

**Първа подвижна игра:** **„Да поправим светофара“**

Децата от цялата група се разпределят поравно в обръчи (червен, жълт и зелен), след което учителят раздава топки (червени, жълти и зелени), без да съобразява техните цветове да съответстват на цветовете на обръчите. При сигнал децата излизат от обръчите и започват да обикалят около тях. При сигнал „Да поправим светофара“ всяко дете трябва да влезе в този обръч, който съответства на цвета на топката му.

**Втора подвижна игра: „Регулировчик“**

Децата са в разпръснат строй. Учителят е регулировчик и държи в ръцете си флагчета с три цвята (червен, жълт и зелен). След сигнал децата бягат в една посока из площадката. Когато регулировчикът вдигне червено флагче, те спират. При вдигнато жълто флагче се оглеждат, а при зелено бягат.

**Трета подвижна игра: “Коли и светофар“**

Децата се хващат за ръце по двамата. Представяме си, че сме шофьор и пътник, които се возят в една кола. Колите се движат по улицата. При сигнал от учителя „Забранявам!“ всички коли спират. Светофарът свети в червено. При сигнал „Разрешавам!“ светофарът свети в зелено и колите могат да продължат напред.

Изиграва се и една успокоителна игра „По таз пътечка равна“, при която децата ходят в колона по един след учителя и сядат на пейките на двора, за да си починат.

Учителят задава няколко гатанки на децата, за да затвърди знанията им и да провокира тяхното мислене.

*„Зебра“ казваме й всички,
но дали е зебра тя?
Или с черно-белите чертички
ни спасява от беда?“ (пешеходна пътека)*

*Кой кажи ми
има три очи
и мига важно, важно,
за да минеш ти? (светофар)*